Aspazija **„Kaisītās rozes”** (1936)

Dzejoļu krājums „Kaisītās rozes” sacerēts no 1933. līdz 1936. gadam. Šis būtībā ir pēdējais Aspazijas dzejoļu krājums, kur ievietoti jauni dzejoļi. Šis ir arī tas dzejoļu krājums, kurš izraisījis visasāko attieksmi padomju laikā un dzejnieces kopoto rakstu izdevumā (1986) publicēts ar samērā daudziem izlaidumiem. Iemesls ir krājuma ievadnodaļa. Tas ir veltījums Kārlim Ulmanim — Ģēnija aicinājums. To ievada moto: „Šim rozīte, Tam rozīte, Vadonim pilnu klēpi.” Pirmais dzejolis ir „Veltījums Dr. K. Ulmanim”, kam seko vairāki citi — „15. maija brīvības svētkiem”, „Himna Latvijai”, „Latvija — Victoria regia”. Vai tā ir nodeva valdošajai varai vai patiesas sajūsmas pacēlums? Grūti precīzi raksturot Aspazijas attieksmi pret Kārli Ulmani. Tomēr, neatkarīgi no tās, pārējās dzejoļu krājuma nodaļas neturpina vadoņa tēmu. Tur skan ilgas, sāpes un nemiers, kas raksturīgi arī iepriekšējiem krājumiem. Neparasta ir nodaļa „Birstošas lapas”, kurā apkopotas lakoniskas un precīzas epigrammas. To tematika sniedzas no filozofiskām atziņām līdz satīrai:

„Lai dzīve drūma vai skaista,

Tas, kas bieži mūs šķir,

Nedrīkst būt lielāks, kā ir

Tas, kas mūs saista.”

Dzejoļu krājums „Kaisītās rozes” iznāk Valtera un Rapas izdevniecībā 1936. gadā.